Il-Kamra tal-Kummerċ sodisfatta li Malta laħqet l-immunità tal-massa Ritratt: Roger Azzopardi Il-Kamra tal-Kummerċ Maltija laqgħet b'sodisfazzjon l-aħbar li pajjiżna laħaq l-immunità tal-massa filwaqt li wissiet li l-pandemija għadha magħna u ma jistax jingħad li kollox ġie lura għan-normal tant li għadd ta' negozji għadhom jissieltu biex jibqgħu joperaw. Filwaqt li semmiet li 23 pajjiż tal-Unjoni Ewropea diġà ppreżentaw għall-iskrutinju tal-Kummissjoni Ewropea l-pjan tagħhom ta' rkupru u reżiljenza, Malta għadha m'għamlitx dan. Il-Kamra tal-Kummerċ sostniet illi l-pjan ta' rkupru u reżiljenza huwa kruċjali għan-negozji biex jibdew jippjanaw kif jistgħu jibdew jimxu 'l quddiem u mhux biex jibqgħu jeżistu. L-ebda settur m'għandu jiġi minsi jew jitħalla jaqa' lura għaliex kull impjieg huwa importanti. Kompliet issostni illi filwaqt li l-immunità tal-massa se tgħin b'mod sħiħ biex l-infezzjonijiet ikomplu jonqsu, it-test reali ta' dan iżda jkun magħruf meta ftit ġimgħat oħra Malta tkompli tirrilaxxa l-miżuri u tiftaħ aktar il-fruntieri. F'dan il-kuntest il-Kamra tal-Kummerċ ħeġġet għal ottimiżmu kawtel u biex pajjiżna jibqa' viġilanti u għaldaqstant l-awtoritajiet għandhom isaħħu aktar il-miżuri ta' nfurzar u jimplimentaw kontrolli stretti tal-fruntieri.